A BIZOTTSÁG HATÁROZATA
(2004. november 29.)
az oroszországi létesítményeknek a tagállamok által emberi fogyasztásra szánt tej és tejalapú termékek behozatala vonatkozásában engedélyezett harmadik országbeli létesítmények ideiglenes jegyzékére való felvétele tekintetében a 97/252/EK határozat módosításáról
(az értesítés a B(2004) 4445. számú dokumentummal történt)
(EGT vonatkozású szöveg)
(2004/807/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes állati eredetű termékek, halászati termékek és élő kéthéjú kagylók tagállamokba történő behozatalára feljogosított harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra (1) és különösen annak 2. cikke (4) bekezdésére,
mivel:
(1)
A tagállamok által emberi fogyasztásra szánt tej és tejalapú termékek behozatala tekintetében engedélyezett harmadik országbeli létesítmények ideiglenes jegyzékének összeállításáról szóló, 1997. március 25-i 97/252/EK bizottsági határozat (2) meghatározza azon harmadik országbeli létesítmények ideiglenes jegyzékét, amelyekből a tagállamok emberi fogyasztásra szánt tejet és tejalapú termékeket importálhatnak.
(2)
Oroszország rendelkezésre bocsátotta azon emberi fogyasztásra szánt tejet és tejalapú termékeket előállító létesítmények jegyzékét, amelyek esetében az illetékes hatóságok igazolják azt, hogy a létesítmények megfelelnek a közösségi szabályoknak.
(3)
Ennek megfelelően ezeket a létesítményeket fel kell venni a 97/252/EK határozatban meghatározott listákra.
(4)
Az ezen létesítményekből származó importok esetében nem megfelelőek a harmadik országokból a Közösségbe érkező termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelv (3) szerinti egyszerűsített fizikai vizsgálatok.
(5)
Ezért a 97/252/EK határozatot ennek megfelelően módosítani kell.
(6)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 97/252/EK határozat melléklete e határozat mellékletének megfelelően módosul.
2. cikk
Ezt a határozatot 2004. december 3-tól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2004. november 29-én.